# Push-BikeTrial

El Push-BikeTrial és una nova modalitat de biketrial (trial en bicicleta) que es practica amb bicicletes infantils sense pedals, anomenades Push bike pel fet que per a desplaçar-s'hi cal empènyer (en anglès: push) amb els peus a terra. Es tracta d'una modalitat no competitiva adreçada a infants amb edats compreses entre 2 i 5 anys, la finalitat de la qual és entretenir els seus practicants i promoure l'esport del biketrial entre els menuts.

## Història

La modalitat del Push-BikeTrial nasqué el 2011 al Japó i el mateix any fou introduïda a Europa a través de Catalunya a iniciativa de diverses entitats i particulars catalans, entre els quals la BAC, el Motor Club Micorella de Martorell i Pere Pi, qui actua com a promotor d'aquesta nova modalitat. S'aprofità aleshores per a adaptar les regles originals japoneses a la realitat catalana, introduint-hi canvis per tal d'acostar el Push-BikeTrial a la filosofia clàssica del trial.
Aquella primera prova europea es disputà el 18 de setembre al barri Font de la Mina de Martorell, Baix Llobregat i fou tot un èxit, amb 56 participants d'entre 2 i 5 anys, repartits en dues categories d'acord amb la seva edat, que hagueren de fer dues voltes de diferent estil tot sortejant 5 zones. Més tard, el Push-BikeTrial s'anà escampant per la península, disputant-se'n per exemple una prova a Alcanyís, Aragó, el 15 d'octubre del mateix any.
Darrerament, d'aquesta modalitat n'ha sorgit una altra anomenada Push-Bike-F1 més propera a la gimcana, consistent a sortir d'una línia en paral·lel, de 4 en 4 participants, fent eliminatòries i repesques fins a arribar als 4 finalistes. Aquesta modalitat es presentà públicament el cap de setmana del 22 i 23 d'octubre del 2011 a l'Estadi Olímpic Lluís Companys de Barcelona durant la Festa dels Súpers de TV3.

## Reglament

Les regles establertes per al Push-BikeTrial a Catalunya són les següents:
* 1) Les bicicletes seran del tipus Push-Bike (sense pedals ni res per ajudar avançar la bicicleta), seran de 2 rodes i només podran avançar amb l'ajut dels peus del participants. En cas d'ésser una bicicleta convencional, se li hauran de treure els pedals i la cadena (per evitar danys).
* 2) L'especialitat de Push-Bike consta de 2 grups en funció de l'edat (Els pares n'hauran de portar un document acreditatiu):
** a) Més de 2 anys i menys de tres i mig
** b) Més de 3 anys i mig i menys de 5
* 3) Els pares dels participants podran indicar (aconsellar) als participants allò que poden o han de fer.
* 4) Zones:
    D'una llargada d'uns 10 metres cadascuna (amb un marge de 2 metres més o menys) per 1 metre d'ample aproximadament. Les proves seran de 4 a 6 zones i 2 o 3 voltes. La primera volta serà d'entrenament (sense puntuar) i la segona i tercera seran les vàlides (amb puntuació). Els obstacles podran ésser naturals a terra i/o d'encerts manuals (tipus gimcana).
* 5) Puntuació:
** a) Qualsevol error en un fet no realitzat o realitzat malament: 1 punt
** b) Deixar d'avançar la bicicleta durant 1 segon: 1 punt
** c) Plorar (fent la zona): 1 punt
** d) Retrocedir la bicicleta més de 2 centímetres: 2 punts
** e) Tombar una estaca: 3 punts
** f) Sortir del circuit (fora de la cinta amb un eix de la roda): 3 punts
** g) Tocar el manillar a terra: 3 punts
** h) Tocar amb la mà a terra: 3 punts
** i) Descavalcar (el dos peus al mateix costat de la bicicleta): 3 punts
** j) Ajut d'una persona externa: 3 punts (És vàlid, però, aguantar el nen per tal d'evitar una caiguda)
* 6) El criteri de penalització serà a càrrec d'un jutge de l'organització que serà qui determinarà la puntuació i no podrà ésser protestada.
* 7) Equipament:
    Serà obligatori el casc, bótes o sabatilles (no s'admeten xancletes), pantalons llargs, samarreta i guants amb dits i tapats.
* 8) Premis:
    Constaran de material escolar, joguines, menjar, trofeus, etc.

## Referències

* ↑ «1r Push-BikeTrial en Martorell 18/09/2011» (en castellà). trial-inside.com, 13-09-2011. Arxivat de l'original el 24 d’octubre 2011. [Consulta: 28 octubre 2011].
* ↑ «Primera Prova a Europa de Push-Biketrial». btg.cat, 18-09-2011. Arxivat de l'original el 17 de gener 2012. [Consulta: 28 octubre 2011].
* 1 2 «Push-BikeTrial of Alcaniz (Spain), 15.10.11» (en anglès). eurobiketrial.com, 01-10-2011. [Consulta: 28 octubre 2011].
* ↑ «First competition Push-Biketrial, in Martorell» (en anglès). monty.es, 18-09-2011. Arxivat de l'original el 11 de novembre 2011. [Consulta: 28 octubre 2011].
* ↑ «Una cinquantena d'infants, a la prova de push bike trial» (PDF). L'informador de Martorell. informadordemartorell.cat [Martorell], núm. 1465, 23-09-2011, p. 8.
* ↑ «Resultados del 1r Push-BikeTrial de Martorell» (en castellà). trial-inside.com, 18-09-2011. [Consulta: 28 octubre 2011].
* ↑ «Motorland. Push-Biketrial» (en castellà). bajoaragondigital.com, 14-10-2011. [Consulta: 28 octubre 2011].
* ↑ «Crónica Push Bike F1 de la “Festa dels Supers” de TV3 en Barcelona» (en castellà). biketrial-spain.com, 19-10-2011. Arxivat de l'original el 3 de març 2016. [Consulta: 28 octubre 2011].
* ↑ «Push-BikeTrial, Reglamento Técnico 03» (PDF) (en castellà). monty.es, 26-09-2011. Arxivat de l'original el 4 de novembre 2011. [Consulta: 28 octubre 2011].

## Enllaços externs

* Vídeo d'un Push-Biketrial celebrat a Alcanyís (xinès)